Vazirlar Mahkamasining “Navoiyuran” davlat korxonasi, “Navoiy kon-metallurgiya kombinati” aksiyadorlik jamiyati va “Navoiy kon-metallurgiya kombinati jamgʻarmasi” davlat muassasasi xodimlari ish haqini tumanlar (hududlar) boʻyicha tartibga solishni takomillashtirish toʻgʻrisida” 2017-yil 24-apreldagi 232-son qaroriga oʻzgartirish va qoʻshimchalar kiritish haqida
(resolution, 2024-08-31)

Oʻzbekiston Respublikasi Prezidentining “Navoiy kon-metallurgiya kombinati” davlat korxonasini isloh qilish chora-tadbirlari toʻgʻrisida” 2020-yil 6-martdagi PQ-4629-son qaroriga muvofiq hamda “Navoiyuran” davlat korxonasi, “Navoiy kon-metallurgiya kombinati” aksiyadorlik jamiyati va “Navoiy kon-metallurgiya kombinati jamgʻarmasi” davlat muassasasi kadrlar salohiyatini yanada mustahkamlash, ishchi xodimlari hamda yuqori malakali mutaxassislarining mehnat samaradorligi, kasbiy va moddiy manfaatdorligini oshirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Mehnat kodeksining 484-moddasida noqulay tabiiy-iqlim sharoitlaridagi ish uchun mehnatga haq toʻlash koeffitsiyenti ayrim hududlardagi mehnat sharoitlarining xususiyatlari inobatga olingan holda, xodimlarga kompensatsiya xususiyatiga ega boʻlgan ustama toʻlanishi belgilanganligi, shuningdek, ushbu koeffitsiyentlarning eng kam miqdorlari va ularni qoʻllash tartibi Vazirlar Mahkamasi tomonidan belgilanishi; “Navoiyuran” davlat korxonasi tomonidan viloyatlarda amalga oshirilgan geologiya-qidiruv ishlari natijasida Buxoro viloyatining Shofirkon tumani, Jizzax viloyatining Forish tumani, Navoiy viloyatining Qiziltepa va Xatirchi tumanlari, Qashqadaryo viloyatining Muborak va Koson tumanlari, Toshkent viloyatining Angren shahri, Namangan viloyatining Pop tumanida uranga istiqbolli konlar aniqlanganligi maʼlumot uchun qabul qilinsin. 2. Vazirlar Mahkamasining “Navoiyuran” davlat korxonasi, “Navoiy kon-metallurgiya kombinati” aksiyadorlik jamiyati va “Navoiy kon-metallurgiya kombinati jamgʻarmasi” davlat muassasasi xodimlari ish haqini tumanlar (hududlar) boʻyicha tartibga solishni takomillashtirish toʻgʻrisida” 2017-yil 24-apreldagi 232-son qaroriga ilovaga muvofiq ish haqiga belgilangan miqdorlarda tuman (hududiy) koeffitsiyentlari qoʻllaniladigan tuman va shaharlar roʻyxatini kengaytirishni nazarda tutuvchi oʻzgartirish va qoʻshimchalar kiritilsin. 3. Oʻzbekiston Respublikasi Iqtisodiyot va moliya vazirligi hamda boshqa manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi togʻ-kon sanoati va geologiya vaziri B.F. Islamov hamda Oʻzbekiston Respublikasi kambagʻallikni qisqartirish va bandlik vaziri B.A. Musayev zimmasiga yuklansin. 1-bandda: a) ikkinchi xatboshi “Peshku” soʻzidan keyin “va Shofirkon” soʻzlari bilan toʻldirilsin; b) uchinchi xatboshidagi “Gʻallaorol va Zomin tumanlarida, Navoiy viloyatining Navbahor tumanida” soʻzlari “Gʻallaorol, Zomin va Forish tumanlarida, Navoiy viloyatining Navbahor, Qiziltepa va Xatirchi tumanlarida” soʻzlari bilan almashtirilsin; v) toʻrtinchi xatboshi quyidagi tahrirda bayon qilinsin: “1,20 — Navoiy viloyatining Navoiy shahrida va Karmana tumanida, Qashqadaryo viloyatining Shahrisabz shahrida, Kitob, Muborak va Koson tumanlarida, Toshkent viloyatining Angren va Olmaliq shaharlarida, Piskent va Ohangaron tumanlarida hamda Namangan viloyatining Pop tumanida joylashgan boʻlinmalar xodimlari uchun”.